SKRIFTLIG FORESPØRGSEL P-0941/01

af Cristiana Muscardini (UEN) til Kommissionen

(19. marts 2001)

Om: Forskellig behandling i forbindelse med krisen inden for husdyrbrug

For at imødegå den krise, der er skabt på grund af BSE, har Kommissionen foreslået en bevilling på 2 000 mia. lire til 14 EU-lande. Den har desuden vedtaget, at der i forskelligt omfang fra land til land skal ske slagtning af en kvægbestand, hvor der er fundet tilfælde af BSE. Dette har skabt panik blandt kvægavlere og forbrugere, og det giver indtryk af, at Kommissionen går frem i blinde.

Eftersom det lader til at være videnskabeligt udelukket, at der kan ske overførsel af sygdommen til mennesker, finder Kommissionen da ikke, at det er unødvendigt og skadeligt at ødelægge store dele af husdyrbestanden? Hvilket videnskabeligt grundlag har den baseret sin afgørelse på?

Hvordan kan den mene, at en bevilling på 2 000 mia. lire til 14 lande er passende, når den i 1995 bevilligede 6 000 alene til Storbritannien, uden at det lykkedes at standse epidemien, som siden da har spredt sig til resten af Europa?

Hvorfor overvejer den ikke fri overførsel af mælkekvoter mellem medlemsstaterne på grund af det store antal dyr, der er blevet slagtet som følge af BSE og mund- og klovsygen, da dette ville kunne modvirke det stigende produktionsunderskud af mælk og den tilsvarende stigning af importerede mælkeprodukter?

Svar afgivet på Kommissionens vegne af Franz Fischler

(17. maj 2001)

Videnskaben mener, at der er meget tætte forbindelser mellem bovin spongiform encephalopati (BSE) og den såkaldte variant af Creutzfeldt-Jacobs sygdom hos mennesker, uden at der dog endnu har kunnet påvises en direkte årsagssammenhæng.

Der gælder endnu ingen EU-regler om forpligtelse til at slagte hele bestanden, hvor der er påvist et tilfælde af BSE. Hver medlemsstat har i øjeblikket sin egen politik på området.

Ved behandlingen af et forslag til forordning om BSE(1) har Parlamentet ændret bestemmelsen om udryddelse af sygdommen og foreslået, at hele bestanden skal slagtes. Dette forslag til forordning er i øjeblikket til anden behandling i Parlamentet.

Men under alle omstændigheder er slagtning af dyr, der kan være blevet smittet enten i den oprindelige besætning eller i den nuværende besætning (herunder afkom) en nødvendig foranstaltning for at undgå, at potentielt smittede dyr kommer til at indgå i fødekæden.

Kommissionen vil gerne understrege, at budgettet for oksekød for 2001 er blevet øget med 971 mio. EUR for at dække supplerende foranstaltninger i forbindelse med BSE-krisen (pakken fra december 2000). Omkostningerne ved Kommissionens forslag af 13. februar 2001 om ændring af den fælles markedsordning for oksekød(2) anslås til yderligere 157 mio. EUR i 2001 og 1 145 mio. EUR i 2002. De anslåede omkostninger er baseret på et 10 % fald i forbruget i 2001 og 7 % i 2002 sammenlignet med en normal situation. Hvis forbruget falder, vil Fællesskabets budget normalt stige.

For så vidt angår omkostninger i forbindelse med de tidligere BSE-kriser, vil Kommissionen gerne nævne, at der ikke var omkostninger til BSE på 1995-budgettet (krisen brød ud i slutningen af marts 1996). For så vidt angår Fællesskabets budgetudgifter i 1996 og 1997, var omkostningerne i forbindelse med BSE (inklusive offentlige foranstaltninger) på henholdsvis ca. 1 675 mio. EUR og 1 830 mio. EUR. I de to år blev der betalt 380 mio. EUR og 780 mio. EUR til Det Forenede Kongerige, og de resterende beløb til de øvrige medlemsstater.

Kommissionen vil gerne understrege, at et forslags værdi ikke alene kan bedømmes på sin finansielle effekt, men må bedømmes på sit problemløsningspotentiale. Endvidere er det Kommissionens hensigt at overholde lofterne for udgiftsområde 1 (Landbrug) som fastsat i de finansielle overslag.

Man kan ikke overveje fri overførsel af mælkekvoter mellem medlemsstaterne uden at drage grundlaget for reglerne om kvoterne, som fastsat i Rådets forordning (EØF) nr. 3950/92, i tvivl. Endvidere er det yderst sjældent, at de forskellige medlemsstater har ubrugte kvoter.

(1) EFT C 45 af 19.2.1999, ændret ved KOM(2000) 824 endelig udg.

(2) KOM(2001) 87 endelig udg.